આયુર્વેદ પ્રમાણે પીપળો તૂરો અને મધુર, શીતળ, ભારે, કફ અને પિત્તશામક, વર્ણ સુધારનાર, સોજો ઉતારનાર, પીડાશામક તથા રક્તશુદ્ધિકર છે. તેનાં પાકાં ફળ હૃદય માટે હિતકારી, શીતળ, કફ, પિત્તનાશક, બળતરા, ઊલટી અને અરુચિ મટાડનાર છે. તેની લાખ કડવી, તૂરી, બળકર, પચવામાં હ‍ળવી ફ્રેકચરને જોડનાર, રંગ સુધારનાર, શીતળ તથા કફ, પિત્ત, શોષ, ઉધરસ, રક્તસ્ત્રાવ, છાતીમાંથી લોહી પડવું, દમ, રક્તના રોગો અને બળતરાને મટાડે છે. તેની છાલ બળપ્રદ, વાજીકર અને રક્તસ્ત્રાવને અટકાવનાર છે.રાસાયણિક દૃષ્ટિએ પીપળાની છાલમાંથી ટેનિન ૪ ટકા, રબર તથા મીણ મળી આવે છે.